b'\n_START_ARTICLE_\nMichel Riesen\n_START_SECTION_\nAmmattilaisuran alku ja vuodet Pohjois-Amerikassa\n_START_PARAGRAPH_\nRiesenin kasvattajaseura on SC Lyss, mutta h\xc3\xa4n pelasi ensimm\xc3\xa4iset miesten pelins\xc3\xa4 kuitenkin EHC Bieliss\xc3\xa4 vain 15-vuotiaana Sveitsin p\xc3\xa4\xc3\xa4sarja National League A:ssa kaudella 1994\xe2\x80\x931995. Riesen pelasi tuolloin 12 runkosarjaottelua tehden kaksi sy\xc3\xb6tt\xc3\xb6pistett\xc3\xa4 sek\xc3\xa4 viisi karsintasarjan ottelua tehden kaksi maalia. Biel putosi National League B:hen kaudeksi 1995\xe2\x80\x931996. Kahden kokonaisen NLB:ss\xc3\xa4 vietetyn kauden j\xc3\xa4lkeen Edmonton Oilers varasi Riesenin kaikkien aikojen ensimm\xc3\xa4isen\xc3\xa4 sveitsel\xc3\xa4ispelaajana ensimm\xc3\xa4isell\xc3\xa4 kierroksella NHL:n varaustilaisuudessa 1997, jolloin h\xc3\xa4net varattiin koko varaustilaisuuden 14. pelaajana. Riesenin j\xc3\xa4lkeen pienemm\xc3\xa4ll\xc3\xa4 numerolla NHL:\xc3\xa4\xc3\xa4n on varattu sveitsil\xc3\xa4isist\xc3\xa4 Nino Niederreiter (New York Islanders 5. pelaajana vuonna 2010) ja Timo Meier (San Jose Sharks 9. pelaajana vuonna 2015)._NEWLINE_Kaudeksi 1997\xe2\x80\x931998 Riesen palasi NLA:han ja siirtyi HC Davosin riveihin. H\xc3\xa4n pelasi liigassa ensimm\xc3\xa4isen kokonaisen kautensa tehden 32 runkosarjaottelussa tehot 16+9=25. Riesen oli Davosin kolmanneksi paras maalintekij\xc3\xa4. H\xc3\xa4net palkittiin kauden p\xc3\xa4\xc3\xa4tteeksi NLA:n parhaana tulokkaana. Kaudeksi 1998\xe2\x80\x931999 Riesen siirtyi Edmonton Oilersin organisaatioon. H\xc3\xa4n pelasi p\xc3\xa4\xc3\xa4asiassa kaikki kolme tulokaskauttaan farmijoukkue Hamilton Bulldogsissa, AHL:ss\xc3\xa4. _NEWLINE_Kaudella 1999\xe2\x80\x932000 Riesen oli joukkueen paras maalintekij\xc3\xa4 ja toiseksi paras pistemies Daniel Clearyn j\xc3\xa4lkeen tehoilla 29+31=60. Kaudella 2000\xe2\x80\x932001 h\xc3\xa4n oli Bulldogsin kolmanneksi paras pistemies Jason Chimeran kanssa tehoilla 26+28=54. Riesen sai syksyn 2000 harjoitusleirin p\xc3\xa4\xc3\xa4tteeksi paikan Oilersin NHL-kokoonpanosta ja h\xc3\xa4n teki NHL-debyyttins\xc3\xa4 kauden avausottelussa 6. lokakuuta 2000 Detroit Red Wingsia vastaan. Riesen pelasi kauden aikana lopulta 12 NHL-ottelua tehden yhden sy\xc3\xb6tt\xc3\xb6pisteen.\n_START_SECTION_\nPaluu Davosiin\n_START_PARAGRAPH_\nHein\xc3\xa4kuussa 2001 Oilers kauppasi Riesenin oikeudet sek\xc3\xa4 Doug Weightin St. Louis Bluesiin vaihdossa Marty Reasoneriin, Jochen Hechtiin ja Jan Hor\xc3\xa1\xc4\x8dekiin. H\xc3\xa4n ei kuitenkaan koskaan siirtynyt Bluesiin, vaan palasi lokakuussa kotimaahansa ja HC Davosiin kaudeksi 2001\xe2\x80\x932002. Riesen voitti kev\xc3\xa4\xc3\xa4n 2002 pudotuspelien j\xc3\xa4\xc3\xa4hyp\xc3\xb6rssin 52 minuutillaan ja kauden p\xc3\xa4\xc3\xa4tteeksi Sveitsin-mestaruuden. Kaudella 2002\xe2\x80\x932003 h\xc3\xa4n oli 17 osumallaan Davosin toiseksi paras maalintekij\xc3\xa4 Patrick Fischerin kanssa. Kaudella 2003\xe2\x80\x932004 Riesen oli 16 osumallaan joukkueen kolmanneksi paras maalintekij\xc3\xa4. Kaudella 2004\xe2\x80\x932005 h\xc3\xa4n jakoi Davosin sis\xc3\xa4isen maalip\xc3\xb6rssin toisen sijan Niklas Hagmanin ja Josef Marhan kanssa. Riesen voitti kauden p\xc3\xa4\xc3\xa4tteeksi Sveitsin-mestaruuden. H\xc3\xa4n edusti kauden aikana Davosia ensimm\xc3\xa4isen kerran urallaan my\xc3\xb6s Spengler Cupissa, jossa joukkue on pelannut yht\xc3\xa4jaksoisesti vuosittain tuosta l\xc3\xa4htien._NEWLINE_Kaudella 2005\xe2\x80\x932006 Riesen oli 17 osumallaan Davosin toiseksi paras maalintekij\xc3\xa4 Landon Wilsonin j\xc3\xa4lkeen. Kev\xc3\xa4\xc3\xa4n 2006 pudotuspeleiss\xc3\xa4 h\xc3\xa4n oli yhdeks\xc3\xa4ll\xc3\xa4 osumallaan joukkueen paras maalintekij\xc3\xa4. Riesen edusti Davosia kauden aikana my\xc3\xb6s Euroopan seurajoukkueiden mestaruusturnauksessa. Kaudella 2006\xe2\x80\x932007 h\xc3\xa4n teki NLA:n yhden kauden piste-enn\xc3\xa4tyksens\xc3\xa4 tehoilla 37+14=51, joilla Riesen voitti koko liigan maalip\xc3\xb6rssin ja jakoi pistep\xc3\xb6rssin kahdeksannen sijan Domenic Pittisin kanssa. H\xc3\xa4n oli Davosin toiseksi paras pistemies Alexandre Daiglen j\xc3\xa4lkeen. Riesen voitti kauden p\xc3\xa4\xc3\xa4tteeksi Sveitsin-mestaruuden. Kaudella 2007\xe2\x80\x932008, kev\xc3\xa4\xc3\xa4n 2008 pudotuspeleiss\xc3\xa4 h\xc3\xa4n oli kuudella osumallaan Davosin paras maalintekij\xc3\xa4 Daiglen kanssa. Riesen pelasi kauden aikana my\xc3\xb6s Euroopan seurajoukkueiden mestaruusturnauksessa. Kaudella 2008\xe2\x80\x932009 h\xc3\xa4n oli tehoilla 24+17=41 Davosin paras maalintekij\xc3\xa4 ja jakoi joukkueen sis\xc3\xa4isen pistep\xc3\xb6rssin voiton Andres Amb\xc3\xbchlin kanssa. Riesen jakoi NLA:n maalip\xc3\xb6rssin kuudennen sijan Kloten Flyersin Roman Wickin ja SCL Tigersin Daniel Steinerin kanssa. H\xc3\xa4n voitti my\xc3\xb6s yhdeks\xc3\xa4ll\xc3\xa4 osumallaan koko kev\xc3\xa4\xc3\xa4n 2009 pudotuspelien maalip\xc3\xb6rssin ja niiden p\xc3\xa4\xc3\xa4tteeksi Sveitsin-mestaruuden.\n_START_SECTION_\nRapperswil-Jona Lakers ja EHC Basel\n_START_PARAGRAPH_\nRiesen jatkoi kaudella 2009\xe2\x80\x932010 uraansa Rapperswil-Jona Lakersin joukkueessa, jonka varakapteeniksi h\xc3\xa4n my\xc3\xb6s nousi. Riesen vietti joukkueessa nelj\xc3\xa4 kautta, jonka j\xc3\xa4lkeen h\xc3\xa4n siirtyi kaudeksi 2013\xe2\x80\x932014 sarjatasoa alemmas EHC Baselin riveihin.'